PATVIRTINTA

Kauno kolegijos direktoriaus

2017 m. gruodžio 5 d. įsakymu Nr. 1-406

**URKUND PLAGIATO PATIKROS ĮRANKIO NAUDOJIMO TAISYKLĖS**

1. Remiantis *Akademinės etikos kodekso* nuostatomis bei *Kolegijos baigiamųjų darbų / projektų rengimo, gynimo, saugojimo ir kvalifikacinių egzaminų organizavimo tvarkos* 21 punktu, studentui, rengiančiam baigiamąjį darbą / projektą, privalu laikytis akademinio sąžiningumo, mokslo / meno taikomųjų tyrimų etikos reikalavimų.
2. **Viena iš prevencinių priemonių, sudarančių sąlygas akademinio sąžiningumo užtikrinimui – URKUND plagiato patikros įrankis.** Pasinaudoję šiuo įrankiu, baigiamųjų darbų vadovai galės įvertinti, kaip studentai laikosi akademinio sąžiningumo nuostatų. URKUND patikros metu gauti rezultatai leis vadovams priimti atitinkamus sprendimus dėl tolimesnės baigiamojo darbo rengimo eigos.
3. URKUND plagiato patikros įrankis *nustato darbo teksto sutaptis su kitų autorių darbais.* Įvertinus šias sutaptis, galima identifikuoti, ar baigiamajame darbe nėra **plagiato atvejų**. Sutaptis savaime nėra plagiatas, tai gali būti pavadinimų, informacijos šaltinių aprašų literatūros sąrašuose ir kiti sutapimai, citatos kabutėse. Plagiato atvejus gali nustatyti atsakingi asmenys, peržiūrėję konkrečias sutaptis. Atliekant sutapčių peržiūrą, reikia atkreipti dėmesį į galimus plagiato atvejus bei kritiškai įvertinti darbo originalumą ir autoriaus asmeninį indėlį, jei yra pernelyg gausu citatų iš kitų autorių darbų.
4. **Galimi plagiato atvejai:**
   1. Svetimo darbo (pirkto, parsisiųsto iš interneto, nukopijuoto) ar jo dalių pateikimas kaip savo paties;
   2. Svetimos idėjos ar teorijos perteikimas ar perfrazavimas kaip savos;
   3. Kopijuotų tekstų iš svetimų darbų pateikimas savo darbe be nuorodų į šaltinius;
   4. Kopijuotų tekstų iš svetimų darbų pateikimas savo darbe su nurodytais šaltiniais, bet be kabučių, sudarant įspūdį, kad darbas perfrazuotas autoriaus;
   5. Cituoto teksto (kabutėse) pateikta mažiau nei nukopijuoto teksto iš svetimų darbų, sudarant įspūdį, kad dalis darbo perfrazuota autoriaus;
   6. Nukopijuotame tekste iš svetimų darbų savo darbe padaryti pakeitimai (naudota žodžių inversija, pakeista gramatinė struktūra, padaryti žodžių ar sakinių pakeitimai, sutrumpinta), sudarant įspūdį, kad darbas perfrazuotas autoriaus;
   7. Perfrazuotos ar apibendrintos informacijos iš kitų darbų pateikimas be nuorodų į šaltinius;
   8. Pažodinis tekstų vertimas iš kitų kalbų;
   9. Duomenų ar informacijos percitavimas iš antrinių šaltinių, nurodant originalų šaltinį;
   10. Netinkamų, klaidingų ar suklastotų šaltinių bibliografinių aprašų pateikimas;
   11. Pamiršimas nurodyti šaltinius tekste ar literatūros sąraše.
5. **URKUND naudojimo tvarka:**
   1. Katedros/skyriaus vedėjas pateikia kolegijos bibliotekos specialistui baigiamųjų darbų autorių ir jų vadovų duomenis (vardas, pavardė, el. pašto adresas) ne vėliau kaip 20 dienų iki baigiamųjų darbų peržiūros katedroje/skyriuje datos.
   2. Bibliotekos specialistas išsiunčia studentams adresą, kuriuo jie įkelia baigiamąjį darbą ne vėliau nei 3 darbo dienos iki baigiamųjų darbų peržiūros katedroje/skyriuje (ne vėliau kaip 14 darbo dienų prieš viešąjį baigiamojo darbo gynimą).
   3. Bibliotekos specialistas prisijungia prie URKUND ir persiunčia patikros ataskaitas baigiamųjų darbų vadovams ir katedros/skyriaus vedėjui. Studentas patikros ataskaitą gauna iš URKUND sistemos.
   4. Baigiamojo darbo vadovas peržiūri URKUND patikros ataskaitas. Jeigu URKUND patikros metu randama sutapimų, baigiamojo darbo vadovas pagal pateiktas rekomendacijas įvertina, ar tai yra galimas plagiato atvejis. Jeigu randama plagiato atvejų, apie tai informuojamas katedros/skyriaus vedėjas. Šių peržiūrų rezultatai pateikiami baigiamųjų darbų peržiūros katedroje/skyriuje metu.
6. **Sutapčių peržiūros ir baigiamųjų darbų taisymo/leidimo ginti rekomendacijos:**
   1. Peržiūrint plagiato patikros ataskaitą, pirmiausia žiūrima bendroji tekstų sutaptis su kitų autorių darbais, kuri nurodoma procentais. Jeigu bendroji sutaptis yra iki 15 proc. ir ta sutaptis nėra su vienu tuo pačiu darbu, toliau konkrečių sutapčių tikrinti nereikia. Baigiamasis darbas tinkamas ginti.
   2. Jeigu bendroji sutaptis yra daugiau nei 15 proc., bet ne daugiau nei 50 proc., arba 15 proc. sutaptis yra su vienu darbu, reikia peržiūrėti konkrečias sutaptis ir nustatyti teksto pateikimo darbe tinkamumą. Aptikus netinkamus citavimo ar perfrazavimo atvejus, reikia baigiamąjį darbą grąžinti autoriui taisyti.
   3. Jeigu bendroji sutaptis yra daugiau nei 50 proc., baigiamojo darbo vadovas ir katedros/skyriaus vedėjas priima vieną iš galimų sprendimų:
      1. leisti darbą taisyti ir jį ginti tais pačiais metais,
      2. leisti taisyti darbą ir ginti jį kitais metais,
      3. perduoti darbą svarstyti kolegijos Etikos komitetui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_